
ΣΧΕΤΙΚΕΣ ΟΔΗΓΙΕΣ:
1) Πότε και πως μπορώ να αναγνωρίσω την προϋπηρεσία μου; 
Από την ημερομηνία ορκωμοσίας – ανάληψης υπηρεσίας και μετά,  κατατίθεται αίτηση για την αναγνώριση προϋπηρεσίας απευθυνόμενη στο Υπουργείο Δικαιοσύνης και στη  Δ/ΝΣΗ ΔΙΚΑΣΤΙΚΩΝ ΥΠΑΛΛΗΛΩΝ (Δ8) - Τμήμα Β ’  Προσωπικού. Κατατίθεται στην Γραμματεία του Δικαστηρίου σας, η οποία συντάσσει διαβιβαστικό προς την ανωτέρω διεύθυνση και αποστέλλει την αίτησή σας μαζί με τα επισυναπτόμενα δικαιολογητικά . 

2) Ποιες προϋπηρεσίες αναγνωρίζονται;
Οι προϋπηρεσίες σε Φορείς που υπάγονται στο άρθρο 7 του ν. 4354/15.

3) Τι χρειάζεται να προσκομίσω για την αναγνώριση;
Τα δικαιολογητικά (σε απλές φωτοτυπίες)  που επισυνάπτονται στην ανωτέρω αίτηση είναι τα εξής: 
 Α.  Συγκεντρωτική κατάσταση προϋπηρεσίας Προϋπηρεσίας e-ΕΦΚΑ (https://www.efka.gov.gr/el/elektronikes-yperesies/bebaiose-proyperesias)  και βεβαιώσεις προϋπηρεσίας επιμέρους φορέων, στις οποία θα πρέπει να αναφέρονται:
1) οι αποφάσεις πρόσληψης και απόλυσης,
2) η ιδιότητα με την οποία υπηρετήσατε,
3) η σχέσης εργασίας (ορισμένου/αορίστου χρόνου, όχι μίσθωση-ανάθεση έργου),
4) το ωράριο εργασίας (πλήρες ή μειωμένο),
5) η διάρκεια των προϋπηρεσιών αυτών.
Για τις υπηρεσίες που παρέχονται με μειωμένο ωράριο εργασίας θα πρέπει να αναγράφονται οι ημερήσιες  ώρες εργασίας. Στην περίπτωση ωρομίσθιας εργασίας (πχ εκπαιδευτικών),  θα πρέπει να αναγράφονται ο συνολικός αριθμός ωρών  εργασίας και ο αριθμός των ωρών εβδομαδιαίας απασχόλησης που ισχύει για τον αντίστοιχο κλάδο υπαλλήλων, προκειμένου η υπηρεσία μας  να προβεί στην  αναγωγή των ωρών σε ημερομίσθια.   

Β. Υπεύθυνη Δήλωση άρθρου 8 Ν. 1599/1986
Είναι υποχρεωτική η προσκόμιση υπεύθυνης δήλωσης μέσω gov ή με επικύρωση από ΚΕΠ, όπου στο κείμενο της δήλωσης θα αναγράφεται ότι: 
Με ατομική μου ευθύνη και γνωρίζοντας τις κυρώσεις, που προβλέπονται από τις διατάξεις της παρ. 6 του άρθρου 22 του Ν. 1599/1986, δηλώνω ότι : « η υπό αναγνώριση προϋπηρεσία δεν έχει χρησιμοποιηθεί για τη χορήγηση καμίας άλλης οικονομικής παροχής (καταβολή αποζημίωσης) ή αναγνώρισης συνταξιοδοτικού δικαιώματος». Η υπεύθυνη δήλωση απευθύνεται προς το Υπουργείο Δικαιοσύνης. 

4) Έλεγχος Γνησιότητας Βεβαιώσεων Προϋπηρεσίας
Στην περίπτωση παλαιών βεβαιώσεων προϋπηρεσίας και προκειμένου να ελεγχθεί η γνησιότητά τους από την Υπηρεσία μας,  θα πρέπει πριν τη προσκομίσετε, να ελέγξετε αν η διεύθυνση της Υπηρεσίας που αναγράφεται στη βεβαίωση ισχύει. Στην περίπτωση που έχει αλλάξει, να αναγράφετε στην αίτησή σας την καινούργια διεύθυνση.  

Σε κάθε περίπτωση, ο/η δικαστικός/η υπάλληλος θα αποστέλλει ξεχωριστές αιτήσεις για αναγνώριση προϋπηρεσίας στον Δημόσιο τομέα και στον εκτός Δημοσίου τομέα.  
